เรื่อง ร้องเรียนการขออนุญาตปรับปรุงซ่อมแซมอาคารเลขที่ 699
สิ่งที่ส่งมาด้วย 1. หนังสือสำนักงานเขตบางรัก ที่ กท 4303/3901 ลงวันที่ 13 กันยายน 2566

กระผมเชื่อโดยสุจริตว่าการปรับปรุงซ่อมอาคารกองบุญมา เลขที่ 699 ถนนสีลม แขวงสีลม เขตบางรัก มิได้ทำตามเท่าที่ขออนุญาตเอาไว้ โดยมีการต่อเติมในลักษณะที่ไม่อาจอนุญาตได้ตามกฎหมาย ถือได้ว่าเป็นการดัดแปลงอาคารที่ไม่ถูกต้องตามที่ได้รับอนุญาตไว้ (สิ่งที่ส่งมาด้วย 1.)  ทั้งนี้กระผมซึ่งอยู่ห่างมาเพียง 1 คูหาได้เห็นมาโดยตลอด นอกเหนือจากกรณีปัจจุบันที่ร้องเรียนมาในหนังสือนี้กระผมยังพบเรื่องทำนองนี้เกิดมาโดยตลอดประมาณ 40-50 ปีที่ผ่านมา

การปรับปรุงซ่อมแซมไม่ว่าจะถูกต้องหรือไม่ถูกต้องก็ดีทั้งในกรณีปัจจุบันและในอดีตที่ผ่านมา ก่อให้เกิดความเสียหายเดือดร้อนรำคาญต่อบ้านของกระผม ซึ่งกระผมยังไม่ได้ซ่อมแซมนทุกวันนี้ด้วยไม่สามารถทำได้เพราะยังพักอาศัยอยู่ตลอดมา ทั้งนี้ไม่เคยได้รับการเหลียวแลจากผู้กระทำ ความเสียหายและความทุกข์ร้อนที่เกิดขึ้นทั้งปัจจุบันและอดีตที่ผ่านมามีมากเกินจะบรรยาย หากมีโอกาสจะขอเรียนด้วยวาจาและภาพประกอบ ทั้งนี้กระผมมีภาพถ่ายยืนยันได้ครับ

งานก่อสร้างดัดแปลงและหรือปรับปรุงอาคารเลขที่ 699 ดังกล่าวข้างต้นนี้ ได้ก่อความเดือดร้อนรำคาญต่อกระผมและครอบครัวเป็นอย่างมากบางครั้งถึงมากที่สุดขนาดว่าอยู่ในบ้านของกระผมเองยังคุยกันไม่ได้ยิน กระผมพยายามติดต่อกับทางอาคารฯ ก็หาคนที่รับผิดชอบไม่ได้ การกระทำที่เป็นความเดือดร้อนรำคาญนี้เป็นการทำที่ไม่เคยแจ้งให้ผู้อยู่อาศัยข้างเคียงทราบล่วงหน้ามาก่อนเลยสักครั้งซึ่งหากทราบก่อนกระผมก็สามารถหลบไปทำธุระอื่นนอกบ้านได้ และอีกทั้งหลายๆ ครั้งมักเกิดขึ้นในวันหยุดราชการด้วย โดยเฉพาะอย่างยิ่งเมื่อวันเสาร์ที่ 27 กรกฎาคม 2567 ที่ผ่านมานี้ แม้กระผมจะเปิดทีวีเสียงดังเพื่อจะรับฟังข่าวสารแต่เสียงรบกวนจากก่อสร้างดังกล่าวยังดังกว่ามากและกลบเสียงทีวีจนสิ้น และในวันที่ 28 กรกฎาคม 2567 ซึ่งเป็นวันมหามงคลเฉลิมพระชนม์พรรษาในหลวงรัชกาลที่ 10 ก็ยังมีการทำงานเสียงดังตลอดทั้งวันและดังกว่าวันทำงานปกติด้วย น่าแปลกใจมากว่าเหตุใดจึงมักจะมีการทำงานที่เสียงดังกว่าปกติในวันหยุดราชการมาโดยตลอด และยังทราบด้วยว่าการกระทำดังกล่าวนี้จะยังไม่เสร็จสิ้นด้วยเวลาอันใกล้นี้ เนื่องจากมีการดัดแปลงแก้ไขแบบก่อสร้างมาโดยตลอด

ในการนี้กระผมจึงใคร่ขอความเมตตาจากผู้อำนวยการเขตบางรัก โปรดพิจารณา
1) ให้ความเป็นธรรม ตรวจสอบว่าอาคารดังกล่าวมีการดัดแปลงอาคารในลักษณะที่ไม่อาจอนุญาตได้ตามกฎหมาย หรือเป็นการดัดแปลงอาคารที่ไม่ถูกต้องตามที่ได้รับอนุญาตหรือไม่ อย่างไร และแจ้งผลการพิจารณาให้ทราบด้วย 
2) ให้ความเป็นธรรม ในการบรรเทาความเดือดร้อนจากการกระทำดังกล่าวข้างต้น ทั้งนี้สามารถติดต่อกระผมได้ตามที่อยู่ที่แจ้งให้ข้างต้น

ด้วยความเคารพอย่างสูงและหวังเป็นอย่างยิ่งว่าจะได้ความเมตตาจากสำนักงานเขตบางรักในการให้ความเป็นธรรมแก่กระผมและชาวสีลมในพื้นที่ข้างเคียง และบรรเทาความเดือดร้อนรำคาญของกระผมด้วย จักขอบพระคุณยิ่ง